Γνωμοδότηση της Οικονομικής και Κοινωνικής Επιτροπής σχετικά με το "Σχέδιο κανονισμού (Ευρατόμ, ΕΚΑΧ, ΕΚ) της Επιτροπής για την τροποποίηση του κανονισμού (ΕΚ) αριθ. 3418/93 της Επιτροπής, της 9ης Δεκεμβρίου 1993, περί λεπτομερών κανόνων για την εφαρμογή ορισμένων διατάξεων του δημοσιονομικού κανονισμού της 21ης Δεκεμβρίου 1977"

(2001/C 123/20)

Στις 20 Νοεμβρίου 2000, και σύμφωνα με το άρθρο 262 της συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με το ανωτέρω σχέδιο.

Η Οικονομική και Κοινωνική Επιτροπή αποφάσισε να ορίσει ως γενικό εισηγητή της παρούσας γνωμοδότησης τον κ. Donovan.

Κατά την 378η σύνοδο ολομέλειάς της, της 24ης και 25ης Ιανουαρίου 2001 (συνεδρίαση της 24ης Ιανουαρίου), η Οικονομική και Κοινωνική Επιτροπή υιοθέτησε με 67 ψήφους υπέρ και 1 κατά την ακόλουθη γνωμοδότηση.

1. Εισαγωγή

1.1. Ο κανονισμός του Συμβουλίου (Ευρατόμ, ΕΚΑΧ, ΕΚ) της 21ης Δεκεμβρίου 1977 συνιστά, δυνάμει των συνθηκών, τη νομική βάση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων.

1.2. Από το 1977 και κατά τη διάρκεια των ετών που μεσολάβησαν, παρεμβλήθηκαν πολυάριθμες τροποποιήσεις και ανέκυψαν νέες εξελίξεις, οι οποίες επιβάλλουν γενική αναθεώρηση, αναπροσαρμογή και ενοποίηση, με στόχο την προσαρμογή προς τις σύγχρονες βέλτιστες πρακτικές. Η εν λόγω αναθεώρηση και ενοποίηση έχουν ήδη αρχίσει και προβλέπεται να ολοκληρωθούν έως το 2002. Τούτο συνιστά πρωτοβουλία η οποία επικροτείται απόλυτα.

1.3. Η Επιτροπή έχει επωμισθεί την εφαρμογή ορισμένων διατάξεων του δημοσιονομικού κανονισμού του Συμβουλίου διαμέσου "κανόνων εφαρμογής". Οι ισχύοντες κανόνες ορίζονται στον κανονισμό (ΕΚ) αριθ. 3418/93 της Επιτροπής, της 9ης Δεκεμβρίου 1993 ο οποίος τέθηκε σε ισχύ την 1η Ιανουαρίου 1994.

1.4. Ο νέος ενοποιημένος δημοσιονομικός κανονισμός του Συμβουλίου, ο οποίος αναμένεται το 2002, προϋποθέτει ασφαλώς την αναθεώρηση του κανονισμού (ΕΚ) αριθ. 3418/93 της Επιτροπής περί "κανόνων εφαρμογής". Εντούτοις, σε αυτό το στάδιο, κρίνεται αναγκαίο να συμπεριληφθούν και οι τροποποιήσεις που προτείνονται στο εν λόγω σχέδιο πρότασης. Οι αλλαγές αυτές απορρέουν κατ' εξοχήν από τους κανονισμούς του Συμβουλίου (ΕΚ) αριθ. 2548/98, 2779/98 και 2673/99.

2. Επί της ουσίας

Η ουσία και οι λόγοι που αιτιολογούν τις προαναφερθείσες τροποποιήσεις των κανόνων εφαρμογής εκτίθενται στο 3ο μέρος, σημεία 1-13, του προλόγου της Επιτροπής.

3. Αναλυτική παρουσίαση

Η αναλυτική παρουσίαση των προτεινόμενων τροποποιήσεων περιλαμβάνεται τμήμα Β, 1ο μέρος, 2ο μέρος (σημεία 1-9), 3ο μέρος και 4ο μέρος (σημεία 10-13).

4. Ειδικές παρατηρήσεις

4.1. Το άρθρο 1, παράγραφος 1, στοιχείο α), χρήζει τροποποιήσεως προκειμένου να διατυπωθεί ως εξής: "την ανάγκη που πρέπει να ικανοποιηθεί βραχυπρόθεσμα ή μεσοπρόθεσμα" αντί της διατύπωσης "την ανάγκη που πρέπει να ικανοποιηθεί".

4.2. Το άρθρο 1α, παράγραφος 3, δεύτερη, τρίτη, και τέταρτη σειρά, προτείνεται να διατυπωθεί ως εξής: "η Επιτροπή προσδιορίζει ... βάσει πληροφοριών που της παρέχονται από την Ευρωπαϊκή Κεντρική Τράπεζα" αντί της διατύπωσης "η Επιτροπή προσδιορίζει ... μέσω κάθε κατά τη γνώμη της αξιόπιστης πηγής πληροφοριών".

4.3. Στο άρθρο 104, παράγραφος 2, δεύτερο εδάφιο, να προστεθούν τα εξής: "... καθώς και από νομικό σύμβουλο".

Να τροποποιηθεί η δεύτερη σειρά του τρίτου εδαφίου ως εξής: "... παρευρίσκεται ως παρατηρητής" αντί της διατύπωσης "... μπορεί να παρευρίσκεται ως παρατηρητής".

Στην παράγραφο 4, να διαγραφεί το δεύτερο εδάφιο και, στην πρώτη σειρά του τρίτου εδαφίου, η λέξη "μπορεί" να αντικατασταθεί από τη λέξη "πρέπει".

Στο πέμπτο και τελευταίο εδάφιο της παραγράφου 4, έπειτα από τις λέξεις "... της επιτροπής αυτής", να προστεθούν τα εξής "και να διατηρείται ως ενδεχόμενο μελλοντικό στοιχείο αναφοράς".

4.4. 49. Στο άρθρο 135, παράγραφος 3, κρίνεται σκόπιμο να προστεθούν στον κατάλογο οι ακόλουθες τέσσερις τάξεις:

- λογαριασμοί μη αναληφθεισών υποχρεώσεων

- εκκρεμείς λογαριασμοί

- προβλέψεις για προσφυγές στη δικαιοσύνη

- συνταξιοδοτικές υποχρεώσεις

5. Γενικές παρατηρήσεις

5.1. Ο δημοσιονομικός κανονισμός του Συμβουλίου, όπως τροποποιήθηκε ποικιλοτρόπως, καθώς και οι κανονισμοί της Επιτροπής περί καθιέρωσης κανόνων για την εφαρμογή ορισμένων διατάξεων του προαναφερθέντος κανονισμού, έχουν εξαιρετικά τεχνικό χαρακτήρα και είναι ιδιαίτερα επαχθείς. Παρότι επιδιώκεται να προσδοθεί διαφάνεια στις δημοσιονομικές υποθέσεις των Ευρωπαϊκών Κοινοτήτων, τα μέσα αυτά καθ' εαυτά στερούνται διαφάνειας από πολλές απόψεις.

5.2. Αν και η "Ευρωπαϊκή Εταιρεία" έχει τελικώς συμφωνηθεί υπό αίρεση και σε γενικές γραμμές, η εναρμόνιση των διαδικασιών χρηματοοικονομικής λογιστικής έχει σημειώσει ελάχιστη πρόοδο.

Κατά συνέπεια, εξακολουθούν να υφίστανται διαφορές όσον αφορά τα δημοσιονομικά συστήματα ελέγχου και διαχείρισης των κρατών μελών. Μεταξύ των διαφορών αυτών, συμπεριλαμβάνονται και διαφορές όσον αφορά την ονομασία και τα καθήκοντα των εργαζομένων στον εν λόγω τομέα, γεγονός το οποίο ενίοτε προκαλεί σύγχυση.

5.3. Στην περίπτωση των τροποποιήσεων που προτείνονται επ' αυτού, δεν φαίνεται να διευκρινίζονται επαρκώς τα καθήκοντα που αναλαμβάνουν, κυρίως, οι επονομαζόμενοι εσωτερικός ελεγκτής και δημοσιονομικός ελεγκτής.

6. Συμπέρασμα

6.1. Η Οικονομική και Κοινωνική Επιτροπή υποστηρίζει πλήρως το παρόν - αναγκαίο μεν, προσωρινό δε - σχέδιο πρότασης για την τροποποίηση του κανονισμού (ΕΟΚ) αριθ. 3418/93 της Επιτροπής, αλλά εκτιμά ότι οι ανεπαίσθητες τροποποιήσεις που επισημάνθηκαν ανωτέρω θα συνέβαλαν στη βελτίωση του κειμένου.

6.2. Ο προτεινόμενος δημοσιονομικός κανονισμός που αναμένεται το 2002 καθίσταται επιτακτικά αναγκαίος για την αναπροσαρμογή, τον εκσυγχρονισμό, την ενοποίηση, την απλούστευση και τη μεγιστοποίηση της διαφάνειας των συστημάτων δημοσιονομικού ελέγχου των Ευρωπαϊκών Κοινοτήτων.

Βρυξέλλες, 24 Ιανουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs